b"\n_START_ARTICLE_\nClifford Shull\n_START_SECTION_\nBiografia\n_START_PARAGRAPH_\nVa n\xc3\xa9ixer el 23 de setembre de 1915 a la ciutat de Pittsburgh, situada a l'estat nord-americ\xc3\xa0 de Pennsilv\xc3\xa0nia. Estudi\xc3\xa0 f\xc3\xadsica al Carnegie Institute of Technology i a la Universitat de Nova York, on es doctor\xc3\xa0 l'any 1941. Entre 1941 i 1946 treball\xc3\xa0 a la comanyia Texas. L'any 1946 fou nomenat cap del Laboratori Nacional d'Oak Ridge, c\xc3\xa0rrec que ocup\xc3\xa0 fins al 1955, moment en el qual es dedic\xc3\xa0 a la doc\xc3\xa8ncia acad\xc3\xa8mica a l'Institut Tecnol\xc3\xb2gic de Massachusetts (MIT) fins a 1986. Des de 1986 \xc3\xa9s professor em\xc3\xa8rit. El 1994 li fou atorgat el premi Nobel de f\xc3\xadsica per la seva aportaci\xc3\xb3 a la t\xc3\xa8cnica de difracci\xc3\xb3 dels neutrons, que compart\xc3\xad amb el canadenc Bertram Brockhouse._NEWLINE_Clifford Shull va morir el 31 de mar\xc3\xa7 de 2001 a la seva resid\xc3\xa8ncia de Medford, poblaci\xc3\xb3 situada a l'estat de Massachusetts.\n_START_SECTION_\nRecerca cient\xc3\xadfica\n_START_PARAGRAPH_\nVa iniciar la seva recerca a la d\xc3\xa8cada del 1950 al voltant de la f\xc3\xadsica de la mat\xc3\xa8ria condensada amb la t\xc3\xa8cnica de difracci\xc3\xb3 de neutrons mitjan\xc3\xa7ant la qual aquests penetren a la mat\xc3\xa8ria sense interaccionar i permeten efectuar radiografies molt precises per con\xc3\xa8ixer el seu interior._NEWLINE_En 1975 fou escollit membre de l'Acad\xc3\xa8mia Nacional de Ci\xc3\xa8ncies dels Estats Units en 1975. El 1956, va ser adm\xc3\xa8s a l'Acad\xc3\xa8mia Americana de les Arts i les Ci\xc3\xa8ncies, i el 1994 va rebre el Premi Nobel de F\xc3\xadsica en reconeixement dels seus \xc3\xa8xits en el desenvolupament de t\xc3\xa8cniques de dispersi\xc3\xb3 de neutrons per a la determinaci\xc3\xb3 de l'estructura at\xc3\xb2mica i magn\xc3\xa8tica. Aquest premi el compart\xc3\xad amb el f\xc3\xadsic canadenc Bertram Brockhouse."